brennpunkt
        
         (fysikk)
Store norske leksikon,Realfag,Fysikk,Optikk
Brennpunkt er det punktet i et optisk system av linser eller speil hvor et uendelig fjernt objektpunkt på systemets akse blir avbildet. Avbildningsfeil i systemet blir sett bort ifra.
Ved billedkonstruksjoner utnytter man at lysstråler fra et objektpunkt som trer inn i systemet parallelt med aksen, forlater det slik at de enten går mot brennpunktet, eller har en retning som om de kommer fra brennpunktet (se bilde). Om objektpunktet ligger utenfor aksen, utarter brennpunktet til to brennlinjer (se astigmatisme).Avstanden fra systemets optiske sentrum til brennpunktet kalles systemets brennvidde, og planet gjennom brennpunktet og vinkelrett på aksen kalles systemets brennplan. Da lyset kan gå begge veier gjennom et optisk system, har dette to brennpunkter, brennvidder og brennplan. Disse tjener som spesifikasjon av det optiske systemet. Les mer i Store norske leksikon optikk